**Nagovor predsednika Državnega sveta Mitje Bervarja, mag. manag. na posvetu z naslovom »Reforma slovenske mature: cilji, sedanje stanje in nujne spremembe«**

(Državni svet, 21. oktober 2015)

Spoštovani gospe in gospodje, spoštovani predsedujoči posvetu državni svetnik dr. Zoran Božič, spoštovani državni svetnik dr. Stanislav Pejovnik, spoštovani in ugledni gostje, cenjeni udeleženci,

dovolite mi, da vas vse skupaj prav lepo pozdravim v dvorani Državnega sveta Republike Slovenije, drugega doma slovenskega parlamenta.

Izobraževanje je ena izmed najpomembnejših javnih dobrin, ki jo pri nas omogoča država. Mnogokrat se sliši, da je izobrazba ključ do uspeha. Ob tem se z vidika družbe pričakuje, da bo šolanje posameznika oblikovalo v dobrega državljana oziroma osebo, ki bo interaktivna, ki bo koristila družbi.

Z vidika posameznika pa naj bi šolanje pomagalo oblikovati značaj, doseči samoobvladovanje in dalo možnost, da odkrije svoje naravne sposobnosti in jih skladno razvija. V moderni družbi temelji sistem izobraževanja na načelih demokratičnosti, avtonomnosti in enakih možnosti. Vsa ta načela so utemeljena v človekovih pravicah in pojmu pravne države.

V Sloveniji je sredi devetdesetih let celoten sistem srednješolskega in visokošolskega izobraževanja doživel temeljito in vsestransko prenovo. Po dvajsetih letih je zagotovo čas, da preverimo, v kolikšni meri so bili ti zastavljeni cilji uresničeni in poiskati morebitne boljše rešitve.

Prav in pomembno je, da je v razmislek o spremembah vključena tudi civilna družba. Razvoja sodobnih družb si namreč ni več mogoče predstavljati brez socialne participacije na področju upravljanja javnih zadev. Sistem izobraževanja je odraz razvitosti in potreb družbe in je zato še kako v javnem interesu.

Ker je Državni svet predstavniško telo in zastopnik šolstva in visokega šolstva ter širokih interesov slovenske družbe, je razprava v Državnem svetu pravo mesto za tovrstno razpravo.

Ko torej govorimo o maturi, govorimo pravzapravo našem celotnem sistemu izobraževanja od vrtca in osnovne šole do univerze. Vprašamo se lahko, ali ta sistem izobražuje primerne kadre za potrebe našega gospodarstva in družbe kot celote?

Posebno vprašanje je, ali je maturitetni uspeh, ki pogosto odločilno zaznamuje nadaljnji študij in posredno tudi kariero posameznika, zadosten in učinkovit kriterij za selekcijo pri prehodu na visokošolsko raven?

Zakon o visokem šolstvu je s tega vidika za visokošolske ustanove precej zavezujoč in dopušča le precej specifične izjeme.

Zato izhodiščna vprašanja današnjega posveta obetajo zanimivo razpravo. Gre za probleme, ki so bistveno preveč kompleksni, da bi jih lahko urejali zgolj administrativno z zakonom ali vladnimi pravilniki.

Verjamem, da boste razpravljavci s svojim razmislekom - in mnogi med vami tudi s predstavitvijo lastnih izkušenj -, pomembno prispevali k nadaljnjim spremembam tega instrumenta.

Zato vam na današnjem posvetu želim obilo dobre razprave, izmenjave mnenj, izkušenj in predlogov. V drugem domu parlamenta bomo zaključke današnjega posveta sigurno obravnavali na Komisiji za kulturo, znanost, šolstvo in šport ter jih predstavili na sami seji Državnega sveta.

Hvala za pozornost.